Lars-Christian Brask
Lars-Christian Brask (født 25. maj 1963 i Visby, Gotland) er en dansk politiker og erhvervsmand. Bosiddende i Roskilde.

Erhvervskarriere 
Brask startede sit første firma som 13-årig idet han ansatte op til 4 personer til at bringe morgenbrød ud fra en lokal bager. Som 18-årig studerende på gymnasiet, startede Lars-Christian sammen med sin bror en koncertarrangørforening, de kaldte RytmeHansen, de ville skaffe musikoptrædener til Roskilde. På grund af deres tidlige succes i musikbranchen, fik Brask et tilbud hos Rock On, som på det tidspunkt var Danmark næststørste bookingbureau, hvor han fungerede som Manager i 2 år for blandt andre Dieters lieder, Poul Krebs og organiserede Gnags Blå Hund-tour i 1984. Han blev elev i Jyske Bank i Roskilde i 1984, senere aktiechef i et børsmæglerselskab i København inden han i 1990 blev aktiehandler i Merrill Lynch i London. 

Efter seks år forlod Brask Merrill Lynch og investerede den formue, han havde tjent, i investeringsbanken Robertson Stephens & Co og blev en af 50 partnere. I 1997 blev Robertson Stephens købt af Bank of America for 540 millioner dollar til deling mellem partnere. Brask blev i Robertson Stephens som allerede i 1998 blev videresolgt til BankBoston for 800 millioner dollar. I 1999 fusionerede BankBoston med Fleet Financial. Disse transaktioner gjorde Brask rig. 

Han stiftede investeringsbanken Brask & Co. i 1999, og solgte den i 2002. Brask ejede også tre italienske restauranter i London. Han vendte tilbage til Danmark i 2005 og blev direktør i den danske afdeling af Carnegie Investment Bank, men blev fyret fra banken i 2009. Derefter blev han Adm. Dir. for svejtsiske EFG Bank og stifter af afdelingen i Danmark før han helligede sig en karriere som bestyrelsesmedlem. Brask var bl.a. stiftende bestyrelsesformand for genrejste Pihl & Søn samt for Nellemann.

Sportsleder 
Brask startede i 1998 racerholdet Team Brask som har vundet over 160 løb og deltaget i alt fra gocart til Formel 1. Holdet gjorde ham kendt i Danmark. I 2015 blev Brask bestyrelsesformand i fodboldklubben FC Roskilde. I 2021 tiltrådte Brask som bestyrelsesformand i KFUM PRO.

TV
Brask har deltaget i tv-programmerne "De røde på udebane", "De Dyre Drenge" og "Den Hemmelige Millionær".

Brask har ydermere deltaget i "Hvem vil være millionær?" i 2008. Her vandt Brask og Godtfred Hinrup 500.000kr som gik til Godtfreds projekt om et dagstilbud til utilpassede unge.

Poster i politik

Roskilde byråd 
 2013: Valgt til Roskilde Byråd for Venstre
 2017: Valgt til Roskilde Byråd og 2. viceborgmester for Venstre
 2019: Byrådsmedlem og 2. viceborgmester i Roskilde for Liberal Alliance
 2021: Valgt til Roskilde Byråd for Liberal Alliance

Folketinget 
Brask blev opstillet til Folketinget for Venstre i Roskildekredsen i Sjællands Storkreds i 2016. I 2021 blev han opstillet af Liberal Alliance som partiets spidskandidat i Nordsjællands Storkreds, men skiftede i 2022 til i stedet at være LA's spidskandidat i Sjællands Storkreds.

Ved folketingsvalget 2022 blev Brask valgt til Folketinget i Sjællands Storkreds for Liberal Alliance og blev partiets indenrigs- og erhvervsordfører.

Poster i erhvervslivet 
Nuværende bestyrelsesposter (Januar 2022):

 Egon Olsen & Søn A/S (formand)
 Dansk Økojord A/S (formand)
 John Jensen A/S, VVS installationer (formand)
 INPS A/S (formand)
 Board Company A/S
 Mernild Byg A/S (formand)
 KFUM Pro A/S (formand)
 Platform.as A/S
 Swipbox international A/S (formand)
 Danmarks Økologiske Jordbrugsfond (formand)
 Norlund ApS

Forfatterskab 
Lars-Christan Brask har skrevet tre bøger:
 Vilje til succes (m Anne Axholm, Muusmann, 2011)
 Vilje til forandring (Muusmann, 2015)
 Sig det som det er - og gør noget ved det: vækst, velfærd og velstand (Muusmann, 2019)

Referencer 

Bankfolk fra Danmark
Erhvervsfolk fra Danmark med international karriere
Tv-personligheder fra Danmark
Nuværende folketingsmedlemmer fra Liberal Alliance
Folketingsmedlemmer i 2020'erne
Medlemmer af Roskilde Byråd
Kommunalbestyrelsesmedlemmer fra Venstre
Kommunalbestyrelsesmedlemmer fra Liberal Alliance
Tidligere folketingskandidater fra Venstre